SANParke na moord op Duitse toeris: ‘Gebruik eerder ander Kruger-hekke’(Foto: Jim Rhodes/Flickr) SANParke het ’n beroep op toeriste gedoen om eerder ander toegangshekke na die Krugerwildtuin te gebruik nadat ’n Duitse toeris vroeër die week naby die Numbi-hek vermoor is. Hapiloe Sello, SANParke se waarnemende uitvoerende hoof, het gesê die organisasie is baie hartseer oor die onlangse vlaag aanvalle op besoekers op pad na die ikoniese nasionale park, veral op die pad wat na die Numbi-hek, suid van die park, lei. “Ons versoek toeriste met aktiewe en toekomstige besprekings om ander toegangshekke na die park te gebruik.” Die 67-jarige Jörg Schnarr is Maandagmiddag doodgeskiet toe hy en die res van sy toergroep van die Drakensberge na die Mdluli Safari‑lodge in die Krugerwildtuin op pad was toe gewapende aanvallers hulle sowat 800 meter van die Numbi-hek voorgekeer het. Sello het namens die personeel en raad van SANParke weer haar innige meegevoel met die oorledene se familie en vriende betuig. “Ons verstaan ten volle dat hierdie voorval baie kommer by baie van ons lojale plaaslike en internasionale besoekers gebring het wat kansellasies vir beplande besoeke aan die park en omliggende gebiede tot gevolg kan hê. Dit is dus vir ons belangrik om ons lojale besoekers daaraan te herinner dat Kruger altesaam 10 hekke het waar toeriste veilig kan ingaan.” In die suide van die park is daar vyf ander ingange, naamlik die Paul Kruger-, Phabeni- en Orpen-hekke deur die R40 van Witrivier af asook die Malelane- en Krokodilbrug-hekke deur die N4-tolpad na Komatipoort in Mpumalanga. In die noorde van die park kan besoekers deur die Phalaborwa-, Punda Maria- of Pafuri-hekke ingaan en laastens laat die Giriyondo-grenspos toegang direk van Mosambiek toe. Sy het gesê met die toerismebedryf tans in die middel van ’n post-Covid-19-herstelplan, ondermyn sulke voorvalle die bemarkingspogings van toerisme-belanghebbendes. Sello het ’n beroep op die wetstoepassingsagentskappe gedoen om die skuldiges vas te trek. Maroela Media het vroeër berig drie mense “van belang” is ná die moord in aanhouding geneem vir ondervraging.